Bæði vit og gestirnir úr Runavík vilja hava fulla úrtøku, tá triðja umfarið í Effo-deildini fer av barkastokki leygardagin Tað er eingin ivi um, at farast skal eftir sigrinum leygardagin. Fyri okkara viðkomandi hava vit spælt tveir javnleikir higartil, og hóast tað ikki er nøkur vanlukka, so leingist okkum nú eftir einum sigri og harvið trimum stigum. Hjá gestunum er støðan eisini, at teir vilja hava trý stig, nú teir í tveimum heimadystum bara hava eitt stig at vísa á. Hagtølini avgera ikki nakran dyst, men tað er hugaligt at staðfesta, at vit hava havt eitt sera gott tak á NSÍ í Gundadali. Onkra einstaka ferðina hava teir argað okkum, men fyri tað allar mesta hava stigini ligið eftir í Gundadali. Og tað gera tey vónandi eisini leygardagin.